IRPC เก็ง 1Q58 พลิกเป็นกำไรเติบโตแข็งแกร่งบนรากฐานใหม่
IRPC จะพลิกกลับมาเป็นกำไรสุทธิสูงถึง 3.68 พันล้านบาท เทียบกับงวดก่อนหน้าที่เป็นขาดทุนสุทธิ 5.78 พันล้านบาท ให้มูลค่าพื้นฐานปี 2558 เท่ากับ 5.20 บาทต่อหุ้น ยังคงคำแนะนำซื้อลงทุน จากเติบโตอย่างแข็งแกร่งบนรากฐานใหม่ หลังจากจากแผนลงทุน Phoenix แล้วเสร็จ ซึ่งส่งผลให้ PER ในปี 2558 และ 2559 ปรับตัวลดลงเหลือเพียง 11.5 และ 10.3 เท่า ตามลำดับ
28 เม.ย. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (28 เม.ย.) ว่าคาดผลการดำเนินงานไตรมาส 1/58 ของ บริษัท ไออาร์พีซี จำกัด (มหาชน) หรือ IRPC จะพลิกกลับมาเป็นกำไรสุทธิสูงถึง 3.68 พันล้านบาท เทียบกับงวดก่อนหน้าที่เป็นขาดทุนสุทธิ 5.78 พันล้านบาท โดยได้รับปัจจัยหนุนหลักมาจาก 1) บันทึกขาดทุนจากสต๊อกน้ำมัน และ LCM เหลือเพียง 0.5 เหรียญฯต่อบาร์เรล จากงวดก่อนหน้าที่บันทึกขาดทุนฯสูงถึง 16.04 เหรียญฯต่อบาร์เรล 2) คาด Market GIM ในไตรมาส 1/58 ปรับตัวเพิ่มขึ้นถึง 25.9% จากไตรมาสก่อนมาอยู่ที่ 13.1 เหรียญฯต่อบาร์เรล
อีกทั้ง 3) บันทึกรายได้พิเศษจากการบันทึกกลับค่าเผื่อหนี้สูญที่เคยบันทึกไว้ก่อนหน้านี้แล้วเป็นจำนวน 2.6 พันล้านบาท เนื่องจากลูกหนี้ได้นำที่ดินมาขอชำระหนี้แทน และ 4) บันทึกกำไรจากอัตราแลกเปลี่ยนจากค่าเงินบาทที่แข็งค่าขึ้นราว 145 ล้านบาท โดยรวมแล้วคาดกำไรสุทธิไตรมาส 1/58 คิดเป็น 45.8% ของประมาณการทั้งปี 2558
ขณะที่ยังคงประมาณการผลการดำเนินงานปี 2558 ที่คาดจะพลิกกลับเป็นกำไรสุทธิที่ 8.04 พันล้านบาท โดยคาดกำไรปกติในช่วงที่เหลือของปีจะยังประครองตัวได้ในระดับสูงต่อเนื่อง เริ่มจากไตรมาส 2/58 คาดค่าการกลั่นยังได้รับปัจจัยหนุนจากการหยุดเดินเครื่องเพื่อซ่อมบำรุงประจำปีของโรงกลั่นหลายแห่งทั่วโลก อีกทั้งแนวโน้ม Spread ผลิตภัณฑ์ปิโตรเคมีกลับมาดีดตัวขึ้นแรง และถึงแม้ในช่วงไตรมาส 3/58 ธุรกิจโรงกลั่นจะได้รับแรงกดดันอย่างมีนัยฯ เนื่องจากเข้าสู่ช่วง low season
รวมถึงยังมี Supply ใหม่เกิดขึ้น แต่คาดว่าธุรกิจปิโตรเคมีน่าจะเข้ามาช่วยพยุงภาพรวมของกำไรได้ รวมถึงต่อเนื่องในไตรมาส 4/58 คาดจะได้รับปัจจัยหนุนหลักจากโครงการ UHV ที่จะแล้วเสร็จ ซึ่งจะส่งผลให้ Margin เพิ่มขึ้นจากปัจจุบันได้ขั้นต่ำ 2 เหรียญฯต่อบาร์เรล อีกทั้งในครึ่งปีหลังของปี 58 ยังคาดหวังได้กับรายได้พิเศษเงินชดเชยจากการเคลมประกันในส่วนที่เหลืออีกราว 1.7 พันล้านบาท กำไรจากการขายที่ดินที่ยังคงเหลืออยู่ และกำไรจากสต๊อกน้ำมัน ซึ่งฝ่ายวิจัยยังไม่รวมไว้ในประมาณการ
โดยให้มูลค่าพื้นฐานปี 2558 เท่ากับ 5.20 บาทต่อหุ้น ยังคงคำแนะนำซื้อลงทุน จากเติบโตอย่างแข็งแกร่งบนรากฐานใหม่ หลังจากจากแผนลงทุน Phoenix แล้วเสร็จ ซึ่งส่งผลให้ PER ในปี 2558 และ 2559 ปรับตัวลดลงเหลือเพียง 11.5 และ 10.3 เท่า ตามลำดับ
 